
                               Către                                                            

BIROUL PERMANENT 

AL

 CAMEREI DEPUTAȚILOR


Vă înaintăm, alăturat, RAPORTUL COMUN asupra propunerii legislative privind înființarea Institutului   Național de Pregătire pentru Situații de Urgență din România,  trimisă Comisiei pentru sănătate și familie, Comisiei pentru administrație publică și amenajarea teritoriului  și Comisiei pentru învățământ, pentru dezbatere, în fond, cu adresa nr. PLx.351 din 20 septembrie 2016.

În raport de obiectul şi conţinutul său, propunerea legislativă face parte din categoria legilor ordinare.

	PREȘEDINTE

Dr. Nelu TĂTARU

	PREȘEDINTE

Simona BUCURA-OPRESCU
	PREȘEDINTE

Natalia-Elena INTOTERO

RAPORT COMUN
asupra propunerii legislative privind înființarea Institutului Național de Pregătire

 pentru Situații de Urgență din România – INPSUR 

(Plx. 351/2016)

1. În baza prevederilor art.95 din Regulamentul Camerei Deputaților, republicat, cu adresa nr. Plx.351 din 20 septembrie 2016, Comisia pentru sănătate și familie, Comisia pentru administrație publică și amenajarea teritoriului și Comisia pentru învățământ,  au primit spre dezbatere, în fond,  propunerea legislativă privind înființarea Institutului Național de Pregătire pentru Situații de Urgență din România – INPSUR.
La întocmirea prezentului raport comun, Comisiile au avut în vedere avizul favorabil al Consiliului Legislativ  (nr.141/19.02.2016), avizul negativ al Consiliului Economic și Social (nr.561/16.02.2016), avizul negativ al Comisiei pentru apărare, ordine publică și siguranță națională (nr.4c-12/385/27.09.2016), avizul favorabil al Comisiei juridice, de disciplină și imunități (nr.4c-11/978/27.09.2016) și punctele de vedere negative ale Guvernului (nr. 745/DPSG/14.04.2016, nr. 479/DRP/03.02.2017 și nr.83/DPSG/29.01.2020).
   Obiectul de reglementare al prezentei propuneri legislative îl constituie înfiinţarea Institutului Naţional de Pregătire pentru Situaţii de Urgenţă din România – INPSUR, ca for național, metodologic, de pregătire și consacrare științifică, care reunește personalități reprezentative ale științelor implicate în pregătirea pentru situații de urgență din România. INPSUR este conceput ca o instituție de interes public, cu personalitate juridică de drept public, autonomă și se dorește a fi continuatorul Serviciului Mobil de Urgență, Reanimare și Descarcerare – SMURD. 
2. În funcţie de obiectul şi conţinutul său, propunerea legislativă face parte din categoria legilor ordinare, potrivit prevederilor art. 73 din Constituţia României, republicată.


3. În conformitate cu prevederile art. 61 din Regulamentul Camerei Deputaţilor, republicat, Comisiile au dezbătut propunerea legislativă în ședințe separate.
Comisia pentru administrație publică și amenajarea teritoriului a dezbătut propunerea legislativă în şedinţa din data de 21 februarie 2017. 

La lucrările Comisiei au fost prezenţi 24 deputaţi, din totalul de 25 membri ai Comisiei. 

La dezbateri a participat ca invitat, în conformitate cu prevederile art. 55 din Regulamentul Camerei Deputaţilor, republicat, domnul Mihai Chirică - secretar de stat în cadrul Ministerului Afacerilor Interne. 

În urma dezbaterilor, Comisia pentru administrație publică și amenajarea teritoriului a propus, cu unanimitate de voturi, respingerea propunerii legislative. 
Comisia pentru învăţământ a dezbătut propunerea legislativă în şedinţa din data de 21 martie 2017. 


La lucrările Comisiei au fost prezenţi 17 deputaţi, din totalul de 24 membri ai Comisiei. 

În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative au participat ca invitaţi: domnul prof. univ. dr. ing Petru Andea - secretar de stat în cadrul Ministerului Educaţiei Naționale, domnul col. Benone Gabriel Duduc - șef direcție, Inspectoratul General pentru Situații de Urgență, Ministerul Administrației și Internelor.

În urma dezbaterilor, Comisia pentru învăţământ a propus, cu unanimitatea voturilor celor prezenți, respingerea propunerii legislative. 
Comisia pentru sănătate și familie a dezbătut propunerea legislativă în şedinţa online din data de 30 martie 2021.
La lucrările Comisiei au fost prezenţi 24 deputaţi, din totalul de 25 membri ai Comisiei. 


În urma finalizării dezbaterilor, Comisia pentru sănătate și familie a propus, cu majoritate de voturi, respingerea propunerii legislative. 

4. Potrivit prevederilor art.75 alin. (1) din Constituţia României, republicată, şi ale art.91 alin.(9) din Regulamentul Camerei Deputaţilor, republicat, Camera Deputaţilor este Cameră decizională.


Senatul, în calitate de primă Cameră sesizată, a respins propunerea legislativă în şedinţa din 13 septembrie 2016.

5. În urma dezbaterilor, Comisia  pentru sănătate și familie, Comisia pentru administrație publică și amenajarea teritoriului și Comisia pentru învăţământ au hotărât să propună Plenului Camerei Deputaților respingerea propunerii legislative privind înființarea Institutului Național de Pregătire pentru Situații de Urgență din România – INPSUR, din următoarele considerente:

- în prezent sunt în vigoare o serie de acte normative prin care se reglementează organizarea Sistemului Național de Management al Situațiilor de Urgență, precum și organizarea și funcționarea serviciilor publice comunitare pentru situații de urgență. În acest sens menționăm: Legea nr.95/2006 privind reforma în domeniul sănătății, republicată, cu modificările ulterioare, Ordonanța de urgență a Guvernului nr.21/2004 privind sistemul național de management al situațiilor de urgență, aprobată cu modificări și completări prin Legea nr.15/2005, cu modificările și completările ulterioare, Ordonanța Guvernului nr.88/2001 privind înființarea, organizarea și funcționarea serviciilor publice comunitare pentru situații de urgență, aprobată cu modificări și completări prin Legea nr.363/2002, cu modificările și completările ulterioare, Hotărârea Guvernului nr.94/2014 privind organizarea, funcționarea și componența Comitetului național pentru situații speciale de urgență, cu modificările și completările ulterioare și Hotărârea Guvernului nr.1490/2004 pentru aprobarea Regulamentului de organizare și funcționare și a organigramei Inspectoratului General pentru Situații de Urgență, cu modificările și completările ulterioare. Propunerea legislativă nu respectă prevederile art. 16 din Legea nr. 24/2000 potrivit cărora ”În procesul de legiferare este interzisă instituirea acelorași reglementări în mai multe articole sau alineate din același act normativ ori de două sau mai multe acte normative”; 

- potrivit legislației în vigoare, SMURD este o structură operativă integrată, a cărei activitate este reglementată de Legea nr.95/2006 privind reforma în domeniul sănătății și de legislația în domeniu, ce ar putea fi grav afectate de o dispoziție ca cea prevăzută la art.1 alin.(3) din propunere, potrivit căreia ”INPSUR este continuatoarea în drepturi și preia tradițiile SMURD”. Astfel, demersul legislativ nu va contribui la eficientizarea cadrului legal în domeniul situațiilor de urgență, ci, dimpotrivă, aplicarea acesteia va crea dificultăți și suprapuneri nejustificative de competențe. Așadar, nu se consideră necesară înființarea unui astfel de institut, atâta vreme cât atribuțiile acestuia se suprapun parțial cu cele ale Inspectoratului General pentru Situații de Urgență (IGSU), ale Departamentului pentru Situații de Urgență din cadrul Ministerului Afacerilor Interne (DSU - MAI) și ale altor instituții cu atribuții în domeniul situațiilor de urgență. Din conținutul inițiativei nu reiese ce raporturi există între instituțiile cu competențe în domeniul situațiilor de urgență și INSPUR, având în vedere că atribuțiile acestuia se suprapun cu cele ale instituțiilor în discuție; 

- nu reiese în mod clar care este obiectul de activitate al Institutului care urmează să fie înființat. Atribuțiile prezentate în propunerea legislativă sunt foarte succinte și nu rezultă cum INPSUR se va implica în pregătirea pentru situații de urgență, fiind caracterizat ca un for și fiind constituit din diferite categorii de membri;
- totodată, nu sunt precizate numărul de posturi, dacă aparatul de lucru va funcționa continuu sau vor exista întâlniri periodice și proiecte, categoriile de personal din care fac parte și nici limitele în care vor fi stabilite drepturile salariale. În prezent, salarizarea personalului din instituțiile și autoritățile publice, indiferent de forma de finanțare, se face potrivit prevederilor Legii-cadru nr. 284/2010 privind salarizarea unitară a personalului plătit din fonduri publice, cu modificările și completările ulterioare, și a legilor anuale de salarizare. Astfel, nu pot fi stabilite drepturile salariale ale personalului și nici indemnizațiile lunare pentru membri de onoare, membri titulari și membri corespondenți prin statutul propriu; 

- nu sunt precizate sursele de finanțare ale INPSUR și nici ce fel de ordonator de credite este conducătorul acestui institut. În acest sens, menționăm că SMURD funcționează în organigrama Inspectatului General pentru Situații de Urgență și nu are buget propriu. Activitatea SMURD este finanțată din bugetul de stat prin bugetul Ministrului Sănătății și Ministerul Afacerilor Interne, precum și din donații și sponsorizări. 

	PREȘEDINTE

Dr. Nelu TĂTARU

	PREȘEDINTE

Simona BUCURA-OPRESCU
	PREȘEDINTE

Natalia-Elena INTOTERO



	SECRETAR

Liviu-Ioan BALINT

	SECRETAR

Dumitru FLUCUȘ
	SECRETAR

Laurenţiu-Cristinel ŢEPELUŞ



	Consilier parlamentar Constanța Popa
	          Șef serviciu Nicoleta Toma
    Consilier parlamentar Beatrice Meianu 
	Șef birou Ioana Florina Mînzu                             
          Consilier parlamentar Monica Tudor

